मैच जिताऊ कभी नहीं रहे सचिन, द्रविड़ : अख्तर  
शोएब अख्तर ने कहा कि भारतीय टीम के दो दिग्गज बल्लेबाज-सचिन तेंदुलकर और राहुल द्रविड़ मैच जिताऊ खिलाड़ी कभी भी नहीं रहे हैं।
पाकिस्तानी क्रिकेट टीम के पूर्व तेज गेंदबाज शोएब अख्तर ने कहा है कि भारतीय टीम के दो दिग्गज बल्लेबाज-सचिन तेंदुलकर और राहुल द्रविड़ मैच जिताऊ खिलाड़ी कभी भी नहीं रहे हैं।  अख्तर ने यह बात अपनी आत्मकथा 'कंट्रोवर्सीयली योर्स' में लिखी है। उन्होंने यह भी लिखा है कि फैसलाबाद टेस्ट के दौरान सचिन उनकी एक गेंद पर बिल्कुल घबरा गए थे।  अख्तर ने लिखा है, "मैंने सचिन को एक बेहद तेज गेंद फेंकी थी। वह आश्चर्यजनक रूप से इतना घबरा गए कि उन्होंने गेंद को छुआ तक नहीं। उस गेंद से घबराकर उन्होंने विकेट छोड़ दी थी।"  "वह पहला मौका था, जब मैंने सचिन को अपनी गेंद की रफ्तार से घबराते हुए देखा था। यह तब हुआ था, जब फैसलाबाद की पिच को आमतौर पर धीमी माना जाता है।"  "सचिन और द्रविड़ जैसे खिलाड़ियों के लिए मैं भिन्न मत रखता हूं। मेरी नजर में वे कभी भी मैच जिताऊ खिलाड़ी नहीं रहे हैं। यही कारण है कि इस तरह के खिलाड़ियों का जब भी जिक्र होता है, मैं सचिन और द्रविड़ का नाम नहीं लेता हूं।"  अख्तर ने यह भी आरोप लगाया है कि बॉलीवुड स्टार शाहरुख खान और आईपीएल के पूर्व प्रमुख ललित मोदी ने उनके साथ धोखा किया है।  अख्तर ने लिखा है, "शाहरुख और मैंने आईपीएल के लिए मुझे दी गई रकम को लेकर बात की थी। शाहरुख और मोदी ने मुझे आईपीएल में खेलने के लिए तैयार कर लिया था। मुझे इन दोनों पर कभी भरोसा नहीं करना चाहिए था।"  विश्व कप-2011 के बाद संन्यास लेने वाले अख्तर ने कहा कि बॉल टेम्परिंग को वैध करार दिया जाना चाहिए। अख्तर ने लिखा है, "हर खिलाड़ी गेंद के साथ छेड़छाड़ करता है। इसे तो वैध करार दिया जाना चाहिए।"  अख्तर ने यह भी दावा कि पूर्व पाकिस्तानी कप्तान वसीम अकरम के चलते उनके करियर को नुकसान पहुंचा।  अख्तर ने लिखा, "वसीम अकरम ने एक बार धमकी दी थी कि यदि मुझे टीम में शामिल किया गया तो वह आधे से अधिक खिलाड़ियों के साथ मैदान छोड़ देंगे। पाकिस्तान क्रिकेट बोर्ड के तत्कालीन अध्यक्ष जनरल तौकिर जिया ने अकरम के खिलाफ मेरा बचाव किया।"